ΓΡΑΠΤΗ ΕΡΩΤΗΣΗ E-1718/97 υποβολή: Hiltrud Breyer (V) προς την Επιτροπή (23 Μαΐου 1997)

Θέμα: Οδηγία ΕΕ σχετικά με την προστασία των βλαβερών βιολογικών υλικών στον χώρο εργασίας

Σύμφωνα με μια μελέτη που δεν έχει ακόμη δημοσιευθεί του Ομοσπονδιακού Γραφείου του Βερολίνου για την προστασία της εργασίας και την ιατρική εργασίας (βλ. περιοδικό Der Spiegel της 30ης Δεκεμβρίου 1996), τα πρόσωπα που εργάζονται στις αλυσίδες παραγωγής των εργοστασίων διαλογής πρώτων υλών του «πράσινου σημείου» υποβάλλονται σε επιβαρύνσεις ύψους μέχρι ενός εκατ. μικρόβια ανά m3 αέρα. Επιπλέον μέσω αιχμηρών αντικειμένων όπως π.χ. μεταλλικά κυτία που περιέχονται στα απορρίμματα προκαλούνται ανά έτος 400 περίπου τραυματισμοί. Για το λόγο αυτό οι εγκαταστάσεις διαλογής ανήκουν, μαζί με τις εγκαταστάσεις εκτροφής ζώων της γεωργίας, στους πλέον επικίνδυνους τόπους εργασίας της Γερμανίας.

1. Γνωρίζει η Επιτροπή τα αποτελέσματα της μελέτης των δειγμάτων αίματος σε 400 εργάτες που εργάζονται στον τομέα των απορριμμάτων, μελέτη που πραγματοποιήθηκε από το Ομοσπονδιακό Γραφείο του Βερολίνου (κατόπιν εντολής του Υπουργείου Εργασίας της Βόννης);

2. Πόσο υψηλή μπορεί να είναι η επιβάρυνση της ατμόσφαιρας στις εγκαταστάσεις διαλογής; Ποιές διατάξεις προστασία θα πρέπει να τηρεί ο εργοδότης; Σε ποιό βαθμό επιβλέπει η Επιτροπή την ποιότητα της ατμόσφαιρας στους διάφορους τόπους εργασίας; Δημοσιεύονται τα αποτελέσματα των επιβαρύνσεων του περιβάλλοντος στον τόπο εργασίας;

3. Πότε θα υποβάλει η Επιτροπή την πρότασή της σχετικά με οδηγία για την προστασία από τις βλαβερές βιολογικές ουσίες;

4. Τί σκέπτεται η Επιτροπή να πράξει κατά των εξαιρετικών επιβαρύνσεων στον τόπο εργασίας; Προβλέπει η οδηγία οριακές τιμές για την ανώτατη επιβάρυνση της ατμόσφαιρας στις εγκαταστάσεις διαλογής;

Απάντηση του κ. Flynn εξ ονόματος της Επιτροπής (4 Ιουλίου 1997)

1. Η Επιτροπή δεν έχει υπόψη τα μη δημοσιευμένα ακόμη αποτελέσματα στα οποία αναφέρεται ο κ. βουλευτής. Ωστόσο, η Επιτροπή γνωρίζει τα προβλήματα που μπορεί να προκύψουν όσον αφορά την υγεία και την ασφάλεια κατά την επεξεργασία των απορριμμάτων. Η Επιτροπή εξετάζει τις δυνατότητες μιας εμπεριστατωμένης ανάλυσης των αναγκαίων ενεργειών προκειμένου να αποφευχθούν ή να μειωθούν οι κίνδυνοι από την έκθεση των εργαζομένων σε βλαβερούς ενδεχομένως παράγοντες σε αυτόν τον τομέα δραστηριοτήτων. Η πρωτοβουλία αυτή περιλαμβάνεται στο κοινοτικό πρόγραμμα 1996-2000 σχετικά με την ασφάλεια, την υγεία και την υγιεινή στο χώρο εργασίας.

2,3& 4. Όσον αφορά τις υπάρχουσες νομοθετικές διατάξεις σε ευρωπαϊκό επίπεδο σχετικά με αυτό το θέμα, η οδηγία 89/391/EΟΚ (οδηγία πλαίσιο) του Συμβουλίου σχετικά με την εφαρμογή μέτρων με σκοπό την προώθηση της βελτίωσης της ασφάλειας και της υγείας των εργαζομένων κατά την εργασία ((ΕΕ L 183 της 29. 6.1989. )) εφαρμόζεται σε όλους τους τομείς δραστηριοτήτων. Σύμφωνα με την οδηγία αυτή ο εργοδότης είναι υποχρεωμένος να εξασφαλίζει την ασφάλεια και την υγεία των εργαζομένων σε όλους τους τομείς που συνδέονται με την εργασία. Πρέπει, λαμβάνοντας υπόψη τη φύση των δραστηριοτήτων της επιχείρησης ή του καταστήματος, να αξιολογεί τους κινδύνους τόσο για την ασφάλεια και την υγεία των εργαζομένων, όσο και κατά την επιλογή του εξοπλισμού εργασίας και της διαρρύθμισης των χώρων εργασίας. Ύστερα από την εκτίμηση αυτή, οι δραστηριότητες πρόληψης καθώς και οι μέθοδοι εργασίας και παραγωγής που εφαρμόζει ο εργοδότης πρέπει να εγγυώνται ένα υψηλότερο επίπεδο προστασίας της ασφάλειας και της υγείας των εργαζομένων και να εντάσσονται στο σύνολο των δραστηριοτήτων της επιχείρησης ή του καταστήματος σε όλα τα επίπεδα της πλαισίωσης.

Η οδηγία 90/679/EΟΚ περί της προστασίας των εργαζομένων από τους κινδύνους οι οποίοι συνδέονται με την έκθεσή τους σε βιολογικούς παράγοντες στο χώρο εργασίας ((ΕΕ L 374 της 31.12.1990. )) (έβδομη ειδική οδηγία κατά την έννοια του άρθρου 16 παράγραφος 1 της οδηγίας 89/391/EΟΚ), τροποποιημένη από τις οδηγίες 93/88/EΟΚ ((ΕΕ L 268 της 29.10.1993. )) και 95/30/ΕΚ ((ΕΕ L 155 της 6. 7.1995. )), εφαρμόζεται στις δραστηριότητες στις οποίες οι εργαζόμενοι, εξ αιτίας της επαγγελματικής τους δραστηριότητας, εκτίθενται ή διατρέχουν τον κίνδυνο να εκτεθούν σε βιολογικούς παράγοντες. Για κάθε δραστηριότητα που ενδέχεται να παρουσιάσει κάποιο κίνδυνο έκθεσης σε βιολογικούς παράγοντες, ο χαρακτήρας, ο βαθμός και η διάρκεια της έκθεσης των εργαζομένων πρέπει να καθορίζονται προκειμένου να υπολογίζεται κάθε κίνδυνος για την ασφάλεια και την υγεία τους και να είναι δυνατόν να προσδιορίζονται τα ληπτέα μέτρα. Η οδηγία υποδεικνύει συγκεκριμένα μέτρα προστασίας που πρέπει να εφαρμοστούν σύμφωνα με το αποτέλεσμα της αξιολόγησης των κινδύνων.

Η στρατηγική της πρόληψης που περιέχεται στην οδηγία αυτή προβλέπει την αντικατάσταση ενός επικίνδυνου βιολογικού παράγοντα με έναν παράγοντα λιγότερο ή καθόλου επικίνδυνο. Αν τα αποτελέσματα της αξιολόγησης των κινδύνων αποκαλύψουν την ύπαρξη κινδύνου για την ασφάλεια ή την υγεία των εργαζομένων, η έκθεσή τους σε αυτόν πρέπει να αποφεύγεται. Όταν αυτό δεν είναι δυνατόν από τεχνική άποψη, ο κίνδυνος έκθεσης πρέπει να μειωθεί σε ένα επίπεδο αρκετά χαμηλό ώστε να προστατεύει επαρκώς την υγεία και την ασφάλεια των εν λόγω εργαζομένων. Κάτω από τις προαναφερθείσες συνθήκες, η οδηγία προβλέπει την εφαρμογή των μέσων τα οποία επιτρέπουν, με απόλυτη ασφάλεια και ενδεχομένως ύστερα από κατάλληλη επεξεργασία, τη συλλογή, την αποθήκευση και τη διάθεση των απορριμμάτων, για την προστασία των εργαζομένων.

Η Επιτροπή εφιστά την προσοχή στο γεγονός ότι από τη στιγμή που οι εθνικές αρχές μετέφεραν στο εθνικό τους δίκαιο τις οδηγίες αυτές, εναπόκειται στους εθνικούς φορείς να εξετάσουν την τήρηση των εθνικών μέτρων εκτέλεσης από τους εργοδότες. Επιπλέον, η Επιτροπή ελέγχει εάν τα κράτη μέλη προβαίνουν στη σωστή και αποτελεσματική μεταφορά των μέτρων παραγώγου δικαίου. Μόνο σε περίπτωση που προκύψουν προβλήματα εφαρμογής των εθνικών μέτρων μεταφοράς, θα μπορούσε να αποφασίσει ενδεχομένως την έναρξη μιας διαδικασίας παράβασης σύμφωνα με το άρθρο 169 της συνθήκης EΚ.